《吊张益之》
金朝·周昂

当年读书山堂中，夜喜与君灯火同。尘编壤简如蠹攻，弱质鄙钝烦磨砻。

新诗如洗露芒锋，逸气欲倒浮云骢。轻裘肥马世上雄，吾徒一饭尝未充。

君如孔翠愁彫笼，我亦哀鸿避鸣弓。孤城一别天西东，几见黄叶飞霜风。

寄书无由魂梦通，西望落日衔千峰。他时云雨傥相逢，犹思惊雷起池龙。

鬼神无赖欺天公，哀哉若人竟死穷。自闻君亡阜生胸，上诉九关无路从。

百年过眼如转蓬，梦时忧乐觉即空。长夜漫漫何时终，作诗寄哀投殡宫。

作者简介：（?—1211）真定人，字德卿。年二十四进士擢第。调南和主簿。有异政。拜监察御史。以诗得罪，废谪十余年。起为隆州都军，以边功召为三司官。大安三年，权行六部员外郎，从完颜承裕军御蒙古。易州陷落时死难。